Adam Grubor

**Adam Grubor** (Bojna kod Gline, 30. X. 1928. - Sombor, 24. II. 1998), doktor pedagogije, redovni univerzitetski profesor. Završivši Učiteljsku školu i Filozofski fakultet doktorirao je pedagoške nauke. Kao univerzitetski profesor radio je u Osijeku i Somboru (Učiteljski fakultet). Bio je prodekan i dekan Pedagoškog fakulteta u Osijeku. Poseban doprinos dao je u procesu transformacije Pedagoške akademije u fakultet. Živio je u Dardi.

Objavio je preko 70 naučnih radova i nekoliko knjige, a bio je i koordinator nekoliko naučno-istraživačkih projekata. U oblasti pedagogije proglašen je za eksperta Saveznog ministarstva za nauku, tehnologiju i razvoj SR Jugoslavije. Kao istaknuta ličnost uvršten je u leksikon *"Ko je ko u Srbiji 1995"*. Njegov najveći doprinos su stručni i naučni radovi, studije i monografije.

Značajan je i njegov rad i angažovanje u Odboru za obrazovanje i kulturu Zajedničkog veća opština (ZVO). S puno političke mudrosti i pragmatičnosti nastojao je da Srbi u Istočnoj Slavoniji, Baranji i Zapadnom Sremu dobiju školsku i prosvjetnu autonomiju. Bio je pomoćnik ministra za prosvjetu i sport Republike Hrvatske, uloživši mnogo energije u zaključivanje Pisma sporazuma, ali i u praćenje njegove primjene u odgojno-obrazovnoj praksi.

## Bibliografija
### Knjige
* *"Stručno-pedagoška praksa studenata Pedagoškog fakulteta u Osijeku"*, 2. izdanje, Osijek, 1981. (125 str.)
* *"Obrazovanje u procesu društvenog razvoja (reforme - ciljevi - metode)"*, Zagreb-Osijek, 1984. (232 str.)
* *"Obrazovanje u procesu društvenog razvoja (reforme - ciljevi - metode)"*, 2. izdanje, Zagreb-Osijek, 1985. (XX+231 str.)
* Nikola Potkonjak: *"Škola i društvena sredina : drugo istraživačko područje"*, Osijek, 1986. (307 str.) - **Adam Grubor** je priređivač.
* Ante Bežen (uredio): *"Suvremeni problemi odgoja"*, Zagreb, 1988. (140 str.) - **Adam Grubor** je jedan od autora.
* *"Vol. 1"* (dio skupa: *"Working Papers"*), 1987. (329 str.) - **Adam Grubor** je jedan od autora.
* *"Obrazovanje nastavnika u funkciji tehnološkog razvoja"*, Sombor, 1994. (174 str.)
* Adam Grubor (urednik): *"Naučni skup Diferencijacija i individualizacija nastave - osnova škole budućnosti, Sombor, 1995. Knj. 1"*, Sombor, 1995. (240 str.)
* Adam Grubor i Milan Lipovac (prerađivači): *"Stručna praksa studenata"*, Sombor, 1995. (101 str.)
* Grupa autora: *"Diferencirani nastavni program srpskog jezika, poznavanja prirode i društva i matematike u razrednoj nastavi : (n[a]učno-istraživački projekat). Knj. 2"*, Sombor, 1995. (221 str.) - **Adam Grubor** je autor predgovora.
* *"[[Baranja - srpska zemlja]] (zbornik radova)"*, Beli Manastir, 1995. (144 str.) - **Adam Grubor** je jedan od autora.
* *"Didaktički model 'Panonija' u funkciji diferencirane i individualizovane nastave"*, Sombor, 1996. (157 str.)

### Članci
* *"Iz prošlosti Baranje"*, *"Život i škola"*, broj 5-6, Osijek, 1976.
* *"Baranjska stvarnost i avnojske granice"*, u knjizi *"Baranja - srpska zemlja"*, Beli Manastir, 1995.

----
**Izvori**:
* *In memoriam: prof. dr. Adam Grubor, 1928.-1998.*, *[[Identitet (Zagreb)|Identitet]]*, III, 19, 5 - Zagreb, III. 1998.
* Elektronski katalozi Nacionalne i sveučilišne knjižnice (Zagreb) i Biblioteke Matice srpske  (Novi Sad) - (IV/2005).